काठमाडौं (अस) । मल्लिका शाक्यको पुस्तक ‘डेथ अफ एन इण्डष्ट्री’ विमोचन गरिएको छ । सोमवार राजधानीमा एक कार्यक्रम गरी विमोचन गरिएको पुस्तकमा उद्योगसम्बन्धी विषय समेटिएका छन् ।
लेखक शाक्यका अनुसार बजार खुल्ला राखिदियो भने आफै औद्योगीकरण हुन्छ । ‘उदारीकरण नै औद्योगीकरण हो,’ उनले भनिन्, ‘यदि उदारीकरण गर्दा पनि औद्योगीकरण भएन भने आफ्नो कमजोरी हो भन्ने गरिन्छ तर औद्योगीकरणका केही सीमाहरू हुन्छन् ।’ यसका लागि नेपालबाट मात्र होइन, अरू देशको दृष्टिकोणलाई पनि अध्ययन गर्नुपर्ने पुस्तकमा उल्लेख गरिएको उनले बताइन् ।
उनले औद्योगीकरणलाई अरू दृष्टिकोणबाट पनि हेर्न सकिने धारणा राखिन् । कार्यक्रममा पूर्वसचिव तथा मिलेनियम च्यालेञ्ज कर्पोरेशनका राष्ट्रिय संयोजक कृष्ण ज्ञवालीले पुस्तक अनुसन्धानमा आधारित भएको बताए । यस्ता बुकले नेपालको औद्योगिक क्षेत्रलाई टेवा पुग्ने उनको भनाइ छ । स्वीटजरल्याण्ड एम्बेसीका डीपाक एलमेरले नेपाली गार्मेण्टले अरूको नक्कल नगरी आफ्नै ज्ञानशीपले गार्मेण्ट बनाए विदेशीले निर्यात गर्ने बताए ।